આ ત્રણેય મિત્રોના આ પ્રયાસને ‘સક્ષમ ભાવનગર’ પ્રોજેક્ટ હેઠળ કલેકટર તથા ગુજરાત સરકાર દ્વારા જિલ્લામાં ગરીબ, ભિક્ષુક તેમજ નિરાધાર બાળકો માટેની શ્રેષ્ઠ કામગીરી માટે જિલ્લા કક્ષાનો એવોર્ડ પણ આપવામાં આવ્યો છે. આ અંગે જય રાજ્યગુરુ કહે છે, "લોકો અમને એવું પણ કહે છે કે આ બાળકોને શિક્ષણ આપો, પરંતુ અમારું માનવું છે કે જ્યાં સુધી પેટ ખાલી હોય ત્યાં સુધી કોઈ પણ બાળક કે મનુષ્ય સારી રીતે કામ ના કરી શકે. કહેવાય છે ને કે ‘ભૂખ્યા ભજન ન થાય’. અમે બાળકોને જે ખીચડી પીરસીએ છીએ તે સાત્ત્વિક અને પોષકતત્ત્વોથી ભરપૂર હોય છે. કઠોળમાં સૌથી વધુ પ્રોટીન હોય છે અને એટલે અમે ખીચડીમાં વિવિધ પ્રકારની દાળ ઉમેરીએ છીએ.